Elhúzott az RTL Klub
A Barátok közt és Győzike vezet, a sokat költekezők rákattantak az Eltűntekre, Merlinit pedig kevesebben nézték, mint a Napkeltét és még két város bűnügyi helyszínelői is megalázták.
A nyári szünet után ismét nőtt a két kereskedelmi csatorna közti különbség, a múlt héten az RTL Klubot átlagosan a tévét nézők 30,1 százaléka választotta, míg a Tv2-re csak 25,7 százalék kapcsolt. A kereskedelmi szempontból fontos 18 és 49 év közötti korosztályban és főműsoridőben még nagyobb az RTL Klub előnye, majdnem 8 százalékkal vezet a konkurens országos kereskedelmi csatorna előtt.

Visszatértek a régi műsorok

A hét legnézettebb műsorainak tízes listáját is az RTL Klub uralja, a Tv2 legnézettebb programja csak a hatodik helyre tudta magát felküzdeni. Az első megint a Barátok közt lett, ezúttal a csütörtöki epizód, amit az AGB-Nielsen statisztikai számításai szerint 2 077 398 ember látott. A második helyre Győzike futott be zebramintás melegítőjében, a valóságshow-ra 1 923 725-an voltak kíváncsiak.

A harmadik az RTL Klubon kéthete debütált Lost című sorozat lett, pénteken 1 898 921 néző izgulta végig a lakatlan szigetre zuhant repülőgép utasainak kalandjait. A negyedik és az ötödik helyen két RTL Klubon vetített film áll, A tökös, a török, az őr, meg a nő című francia akcióvígjátékot 1 739 400-an, míg a Szuperhekus kutyabőrben című amerikai családi akciófilmet 1 714 026-an nézték végig.

A hatodik lett a pár hónapja még a lista élén álló Napló a maga 1 671 501 nézőjével, majd Columbo következik, aki 1 643 032 ember előtt kutakodott a Tv2 műsorán. A nyolcadik helyen Vágó István műveltségi vetélkedője végzett, a Legyen Ön is milliomos csütörtöki adása 1 631 407 embert vonzott a képernyők elé.

A kilencedik a Hajótöröttek szigete című amerikai film lett, amit 1 479 470-an láttak a Tv2-n, míg a tizedik helyen a Tények vasárnapi adása végzett, amit közvetlenül a Napló előtt 1 309 714-an néztek meg.

Élen az

A reklámozóknak oly kedves 18 és 49 év közötti korosztályban is hasonlóan alakult a nézettségi lista, bár itt kiugróan jól szerepelt az Eltűntek, ami az első helyen végzett a maga 994 775 nézőjével, és a korcsoportból meglepően sokan nézték a Hajótöröttek szigete című filmet is. A Tv2-n sugározz akciófilmet 708 067-an láttak, így a 18 és 49 évesek listáján az ötödik helyen végzett.

Merlini belső konkurenciája

A hét egyik kiemelkedő médiaeseménye volt Merlini rakétából szabadulása, ami rekordnézettséget hozott a produkciót közvetítő Viasat 3-nak. Az illuzionista trükkjét 281 875-an látták csütörtök este, ami a csak kábelen fogható csatornának kiugróan magas 6,4 százalékos közönségarányt jelentett. Az élő adást mégis kevesebben nézték, mint aznap a közszolgálati televízión futó Napkeltét vagy éppen a Játékidő elnevezésű emelt díjas telefonos játékot a Tv2 koradélutáni műsorblokkjában.

Csütörtök este mégsem Merlinivel nyert a Viasat3, hiszen a nézők az olcsó szemfényvesztés helyett inkább a krimik miatt kapcsoltak a csatornára. A szabadulóművész bénázása után következő Miami helyszínelők című krimisorozatot már 456 610-an látták, míg a fél tizenegykor kezdődő, Las Vegasban játszódó testvérsorozatot 368 844-an izgulták végig, és ekkor már az éppen tévét nézők 18,8 százaléka a Viasat3-at bámulta.
Kultúr Média